*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 18ης Ιουλίου 1990
που επιτρέπει για περιορισμένη χρονική διάρκεια στην Ισπανία να εξαιρέσει από την κοινοτική μεταχείριση το λιθάνθρακα, καταγωγής τρίτης χώρας, που εισάγεται αφού τεθεί σε ελεύθερη κυκλοφορία σ' ένα άλλο κράτος μέλος
(Το κείμενο στην ισπανική γλώσσα είναι το μόνο αυθεντικό)
(90/444/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 71,
Εκτιμώντας:
ότι η ισπανική κυβέρνηση υπέβαλε στην Επιτροπή το 1987, 1988 και 1989 αιτήσεις για να εξαιρεθεί από την κοινοτική μεταχείριση ο λιθάνθρακας, καταγωγής μιας τρίτης χώρας, που εισάγεται αφού τεθεί σε ελεύθερη κυκλοφορία σ' ένα άλλο κράτος μέλος.
Η Επιτροπή έδωσε, με βάση το άρθρο 71 τρίτο εδάφιο την κατάλληλη άδεια στην ισπανική κυβέρνηση κατ' εφαρμογή των διατάξεων, για την αμοιβαία συνδρομή, κάθε φορά για περιορισμένη χρονική διάρκεια.
Με επιστολή της 27ης Νοεμβρίου 1989, η ισπανική κυβέρνηση ανανέωσε την αίτησή της να επεκτείνει τα περιοριστικά αυτά μέτρα στον άνθρακα καταγωγής μιας τρίτης χώρας που βρίσκεται σε ελεύθερη κυκλοφορία σ' ένα άλλο κράτος μέλος. Με την αίτηση αυτή ζητείται άδεια αορίστου διαρκείας.
Η ισχύουσα ισπανική νομοθεσία προβλέπει για τον άνθρακα καταγωγής μιας τρίτης χώρας, την εισαγωγή με μηδενικό δασμό περιορισμένων ποσοτήτων. Για τον άνθρακα εκτός του ανθρακίτη, η ποσόστωση με μηδενικό δασμό ανέρχεται για το 1990 σε 12 εκατομμύρια τόνους. Η ποσόστωση για τον ανθρακίτη με μηδενικό δασμό θα παραμείνει περιορισμένη σε 12 000 τόνους.
Για τις εισαγωγές που ξεπερνούν κατά περίπτωση την ποσόστωση με μηδενικό δασμό, προβλέπεται η είσπραξη δασμού μέχρι 14 %.
Το άρθρο 71 της συνθήκης αφήνει κατ' αρχήν την αρμοδιότητα στον τομέα της εμπορικής πολιτικής για τον άνθρακα στις κυβερνήσεις των κρατών μελών. Ως εκ τούτου, προκύπτει ότι οι εθνικές νομοθεσίες εξακολουθούν να ισχύουν όσον αφορά τις άμεσες εισαγωγές με προέλευση τις τρίτες χώρες. Τα κράτη μέλη παρέχουν ωστόσο αμοιβαίως την αναγκαία συνδρομή για την εφαρμογή των μέτρων που η επιτροπή αναγνωρίζει ως σύμφωνα προς τη συνθήκη και προς τις ισχύουσες διεθνείς συμφωνίες.
Σύμφωνα με τις διατάξεις της συνθήκης, η αρχή της ελεύθερης κυκλοφορίας εφαρμόζεται επίσης στα προϊόντα που βρίσκονται σε ελεύθερη κυκλοφορία σ' ένα κράτος μέλος.
Στην περίπτωση όπου λόγω των διαφορών ανάμεσα στις εμπορικές πολιτικές των κρατών μελών είναι αναγκαία η θέσπιση μέτρων που παρεκκλίνουν στην αρχή της ελεύθερης κυκλοφορίας των εμπορευμάτων στα πλαίσια της Κοινότητας, τα μέτρα αυτά επιτρέπονται κατ' εξαίρεση και για περιορισμένη χρονική διάρκεια, λόγω του θεμελιώδους χαρακτήρα της αρχής της ελεύθερης κυκλοφορίας.
Σύμφωνα με τους όρους της κοινοποίησης της ισπανικής κυβέρνησης τα μέτρα εμπορικής πολιτικής που έχουν ληφθεί στον τομέα αυτό έχουν στόχο την προστασία των ισπανικών ανθρακωρυχείων που βρίσκονται σε δυσχερή οικονομική κατάσταση, από τον ανταγωνισμό του άνθρακα καταγωγής τρίτων χωρών και τη βελτίωση της παραγωγικότητας των εν λόγω επιχειρήσεων.
Για να αμβλυνθούν οι δυσχέρειες που αντιμετωπίζει η βιομηχανία λιθάνθρακα, η Κοινότητα προέβλεψε μέσα που να συνδράμουν στη βελτίωση της ανταγωνιστικότητας της βιομηχανίας άνθρακα, η οποία συμβάλλει στη μεγαλύτερη ασφάλεια εφοδιασμού καθώς και στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας αυτής.
Αυτό είναι το αντικείμενο της απόφασης αριθ. 2064/86/ΕΚΑΧ της Επιτροπής της 30ής Ιουνίου 1986 για το κοινοτικό καθεστώς παρεμβάσεων των κρατών μελών υπέρ της βιομηχανίας λιθάνθρακα (1) που δημιουργεί τις κατάλληλες συνθήκες για την προσαρμογή των ευρωπαϊκών ανθρακωρυχείων στις ανάγκες της αγοράς ενέργειας.
Τα προαναφερόμενα μέτρα επιτρέπουν να παύσει η προστασία των αγορών και να καταργηθούν έτσι οι έλεγχοι στα εσωτερικά σύνορα της Κοινότητας.
Η ξαφνική χωρίς μεταβατική περίοδο κατάργηση των προστατευτικών μέτρων έναντι του λιθάνθρακα καταγωγής μιας τρίτης χώρας, που εισάγεται αφού τεθεί σε ελεύθερη κυκλοφορία σ' ένα άλλο κράτος μέλος μπορεί ωστόσο να δημιουργήσει βραχυπρόθεσμα σοβαρά προβλήματα προσαρμογής τόσο διοικητικής όσο και οικονομικής φύσης.
Ως εκ τούτου θα πρέπει να επιτραπεί στην ισπανική κυβέρνηση για περιορισμένη χρονική διάρκεια να εφαρμόσει τα μέτρα που προαναφέρονται.
Για να επιτραπεί στην Επιτροπή η τελική αξιολόγηση του θέματος αυτού, πρέπει να ζητηθεί από την ισπανική κυβέρνηση να υποβάλει έκθεση στην Επιτροπή για την εφαρμογή αυτών των μέτρων εμπορικής πολιτικής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ισπανία να εφαρμόσει στο λιθάνθρακα, καταγωγής μιας τρίτης χώρας, που εισάγεται αφού τεθεί σε ελεύθερη κυκλοφορία σ' ένα άλλο κράτος μέλος ο οποίος υπερβαίνει την ποσόστωση με μηδενικό δασμό των 12 000 τόνων για τον ανθρακίτη και των 12 εκατομμυρίων τόνων για το λιθάνθρακα εκτός του ανθρακίτη, δασμό που μπορεί να ανέρχεται σε 14 %.
Άρθρο 2
Η παρούσα απόφαση εφαρμόζεται μέχρι τις 31 Δεκεμβρίου 1990.
Άρθρο 3
Η ισπανική κυβέρνηση υποβάλλει στην Επιτροπή πριν τις 31 Δεκεμβρίου 1990, έκθεση για την εφαρμογή του μέτρου που αναφέρεται στο άρθρο 1.
Άρθρο 4
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 18 Ιουλίου 1990.